Úradný vestník L 003 , 07/01/2004 S. 0032 - 0032



Rozhodnutie Komisie z 5. novembra 2003, ktorým sa mení a dopĺňa rozhodnutie 2001/527/ES, ktorým sa zakladá Výbor európskych regulačných orgánov cenných papierov (Text s významom pre EHP) (2004/7/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, keďže: (1) V júni 2001 prijala Komisia rozhodnutia 2001/527/ES [1] a 2001/528/ES [2] o zriadení Výboru Výbor európskych regulačných orgánov cenných papierov, resp. Európskeho výboru pre cenné papiere. (2) Európsky parlament vo svojich uzneseniach z 5. februára a 21. novembra 2002 schválil štvorúrovňový prístup obhajovaný v záverečnej správe Výboru múdrych o regulácii európskych trhov cenných papierov a požadoval, aby sa určité aspekty tohto prístupu vzťahovali aj na odvetvia bankovníctva a poisťovníctva, s podmienkou jednoznačnej odhodlanosti Rady k reforme, aby sa zaručila správna inštitucionálna rovnováha. (3) Smernica Rady 85/611/EHS z 20. decembra 1985 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) [3], naposledy zmenená a doplnená smernicou Európskeho parlamentu a Rady 2001/108/ES [4], ustanovila Kontaktný výbor PKIPCP, ktorý má uľahčiť zosúladené vykonávanie tejto smernice poriadaním pravidelných porád ku konkrétnym problémom vyskytujúcim sa pri jej uplatňovaní, výmenou názorov, keď je to užitočné, ako aj umožnením porád medzi členskými štátmi a v prípade potreby poradenstvom pre Komisiu, pokiaľ ide o zmeny a doplnenia k uvedenej smernici. (4) 3. decembra 2002 Rada vyzvala Komisiu, aby podnikla opatrenia, ktorými by preniesla povinnosti a právomoci na už zriadené štruktúry v oblasti cenných papierov. (5) Komisia navrhla smernicu, ktorou sa okrem iného mení a dopĺňa smernica 85/611/EHS s cieľom zrušiť úlohy prenesené na Kontaktný výbor PKIPCP podľa jej článku 53 a preniesť úlohy uvedené v článku 53a na Európsky výbor pre cenné papiere zriadený rozhodnutím 2001/528/ES. (6) Takáto zmena a doplnenie vyžadujú zodpovedajúcu a súbežnú zmenu a doplnenie právomocí Výboru európskych regulačných orgánov cenných papierov podľa článku 2 rozhodnutia 2001/527/ES, ROZHODLA TAKTO: Článok 1 Rozhodnutie 2001/527/ES sa mení a dopĺňa takto: 1. Článok 2 sa nahrádza takto: "Článok 2 Úlohou výboru je radiť Komisii buď na žiadosť Komisie v lehote, ktorú Komisia môže stanoviť v závislosti od naliehavosti veci, alebo z vlastného podnetu najmä pri vypracovávaní návrhov vykonávacích predpisov v oblasti cenných papierov, vrátane podnikov kolektívneho investovania do prevoditeľných cenných papierov (PKIPCP)." 2. V článku 3 sa prvá veta prvého odseku nahrádza takto: "Výbor sa skladá zo zástupcov národných verejných orgánov na vysokej úrovni, ktoré sú príslušné v oblasti cenných papierov, vrátane v oblasti podnikov kolektívneho investovania do prevoditeľných cenných papierov (PKIPCP)." Článok 2 Toto rozhodnutie nadobúda účinnosť v rovnaký deň ako každá prípadná smernica o zmene a doplnení úloh Kontaktného výboru PKIPCP a o ich prenesení na Európsky výbor pre cenné papiere. V Bruseli 5. novembra 2003 Za Komisiu Frederik Bolkestein člen Komisie [1] Ú. v. ES L 191, 13.7.2001, s. 43. [2] Ú. v. ES L 191, 13.7.2001, s. 45. [3] Ú. v. ES L 375, 31.12.1985, s. 3. [4] Ú. v. ES L 41, 13.2.2002, s. 35. --------------------------------------------------